- Matwaya
- <
- 8
- >

8
Insa amponesa camagundula
1 Insa, pesuke pamwango, wanu wengi wakinfulata. 2 Mpunde noure camagundula* Mida camagundula aákikalanga wala aákirya pamoja na wanu, na wanu awákinkumbula, sababu kutowa kuwa swafi (ona Walawi 13:45-46). akinfika karibu, akinkokorera, akamba: “Mwenye, ukisaka, kwanawo uwezo wa kuniswafi!” 3 Insa, nakolosa nkono, akinkumbula, akisema: “Nisaka, uwe swafi.” Na wakati noure, magundula ake are akiswafika! 4 Insa akimwambira: “Ona, usimwambire munu, ila uka ukarolote ka nkulungwa wa dini, ukapitise nadiri kamba vyaalaizire nabii Musa, ukawape ushahidi.”
Insa amponesa ntumisi mmoja
5 Pengire Insa Kafarnaumu† Kafarnaumu ndi kaya moja iri karibu ya tanda ra Galileya., nfalume wa masurudadu wa Roma‡ Nfalume wa masurudadu wa Roma ire aáwere Yahudi. akinfika karibu, akinlebela, 6 akamba: “Mwenye! Ntumisi wangu kalala ukaya nlwere karemala, kankutabika pakulu futi.” 7 Iye akimwambira: “Omi nikúka, nímponesa.” 8 Nfalume wa masurudadu ire akinjibu, akamba: “Mwenye, siri bora uwe kwinama lupenu rangu! Ila, sowera usowezi wako tu basi, ntumisi wangu apona. 9 Kamana, omi novyo niwa sini ya mamulaka, nanawo novyo masurudadu sini yangu. Nimwambira mmoja ‘uka!’, akuka. Mwengine nimwambira ‘njo!’, akuja. Ntumisi wangu nimwambira ‘tenda kinu kada’, neye atenda noco.” 10 Insa paasikire javire, akitajabu, akiwambira wanu wakinfúlata ware, akamba: “Nukwambirani kweli kuwa, nkati ya wanu wa Iziraeli§ Wanu wa Iziraeli ndi Mayahudi., sinamba kunsingana wakwamini pakulu kamba eyu! 11 Nukwambirani kuwa wengi wakuja kulawa malawira-juwa na maswera-juwa* “Wengi wakuja kulawa malawira-juwa na maswera-juwa” ndi wanu Sawari-Mayahudi., wakurya pamoja na Iburahima na Izaki pamoja na Yankubu† Iburahima, Izaki, na Yankubu ndi wakulungwa wakulu wa rikolo ra mida ra Waebraniya au Mayahudi., muufalume wa binguni. 12 Fala wanu wa nowo ufalume‑wo‡ “Wanu wa nowo ufalume‑wo” mana ake Mayahudi. wakuja kwefiwa panja pakisi pi! Nopo kukuwepo kurira na kutafuna meno.” 13 Ikisa Insa akimwambira nfalume wa masurudadu ire: “Uka, vikuwere novyo kamba vyawaminire.” Noure wakati ure, ntumisi wake ire akipona!
Insa awaponesa wanu wengi
14 Insa, paafikire nyumba ya Peduru, kansingana nkwewe Peduru alarire pakinanda, ákiwa na homa. 15 Akinkumbula mmakono mwake, na homa ire ikimpita. Noparepare, akilamuka, akanza kumudumu.
16 Paifikire jironi, wakija nawo kwake wanu wengi wamashetwani. Iye, kwa usowezi wake tu basi, akiwatuwisa mashetwani. Piya wákiwa walwere akiwaponesa, 17 ipate vitimu vyâmbiwe na nabii Izaya§ Ona Izaya 53:4., âkamba: “Iye mwanyewe kasukula udainfu wetu, kapinga ulwere wetu.”
Vilazimisha kunfulata Insa
18 Sambi, Insa paawonire kuzunguriziwa na junudi ya wanu, akiwamuru wanafunzi wake walawe woke ng'ambu nyengine. 19 Nakunfika karibu mwanlimu mmoja wa shariya, akimwambira: “Mwanlimu, nukufulata kauka konse.” 20 Insa akinjibu akamba: “Marikule wanawo mapondo, wanyuni wakwirúka julu wanawo vitundu, fala Binadamu wa Binguni* Insa Almasihi akiramba mwanyewe mara nyingi zawenye akiritula zina ra “Binadamu wa Binguni”. Eri zina‑ri mana ake ndi kuwa Insa katondoriwa na Mwenyezimungu kutenda kazi yakwakikisha ufalume wa Mwenyezimungu. Ona Daniyeli 7:13-14. aana mahala pakutula kiswa kupumuzika.” 21 Nakisa, mwanafunzi wake mmoja akimwambira: “Mwenye, nipe rihusa kwanza nilawe, nikanzike wawa.”† Mana ake: akilebela ekare naye wawaye mpaka afwe anzike. Ikisa anfulate tena Insa. 22 Fala Insa akinjibu akamba: “Nifulate, wase wafwi‡ Epa “wafwi” mana ake ndi wanu wári hai fala sawasaka kunfulata Insa. wawazike wafwi wawo.”§ Mana ake: Bora ndi kunfulata Insa Almasihi koliko kwikala na jamaa.
23 Pengire Insa mungalawa, wanafunzi wake wakinfulata. 24 Ikanza tufani mbahari, mpaka mungalawa mure ejala maji tapa, we! Fala Insa ákilala usingizi! 25 Wanafunzi wake wakinfika karibu, wakinlamusa, wakamba: “Mwenye, tivushe, epa tipoteya!” 26 Iye akiwambira javi: “Mbana muwa wofi? Umwe kwamini kwenu aba!” Basi, akilamuka, akisowerera mepo na bahari ka kwinyuka, kukitenda shuwari dembwe. 27 Wanu ware wakishanga, wakamba javi: “Eyu munu‑yu kawa namunani, mpaka mepo na bahari vinsikiriza?”
Insa awaponesa wamashetwani waGerasi
28 Pafikire ng'ambu nyengine, inti ya waGerasi, wakinjira kusowera naye wamashetwani wawiri, wakilawa kumakaburi* Kumakaburi ka wákilawa wanawalume ware ákiwa majonga makulu.. Ewo wakopesa pakulu futi, pakutowa munu kupita noyo njira‑yo. 29 Mpunde noure wakinyangula, kuno wakindairi: “Mwana wa Mwenyezimungu, mbana kwankutandibu? Kuja kuno kutopepesa wakati saunafika† “Wakati saunafika” mana ake sainamba kufika suku ya Kiyama.?” 30 Sambi, kitambo aba zíkiwapo nguluwe nyingi zikisungiwa. 31 Mashetwani ware wakinlebela Insa, wakamba: “Basi kamba utituwisa, tipe nafasi tingire nkonjo wa nguluwe zire.” 32 Iye akiwambira: “Aya, ukani!” Mashetwani ware, nakuwalawa wanu ware, wakuka wakiwengíra nguluwe zire. Basi, nkonjo wa nguluwe zire wakituwa pakulu wakifika pangulu, piya wakiteremukira mmaji wakifwa! Mama! 33 Wasunga wa nguluwe zire wakitira. Pawalawire, wakuka mpaka kaya ulu, wakereza piya habari zikunire zire na mambo awakunire wamashetwani ware. 34 Kusema kweli, wanu piya wa kaya ire wakuka ka Insa. Nakummona, wanlebela alawe inti yawo ire.

- Matwaya
- <
- 8
- >

*8:2 Mida camagundula aákikalanga wala aákirya pamoja na wanu, na wanu awákinkumbula, sababu kutowa kuwa swafi (ona Walawi 13:45-46).

†8:5 Kafarnaumu ndi kaya moja iri karibu ya tanda ra Galileya.

‡8:5 Nfalume wa masurudadu wa Roma ire aáwere Yahudi.

§8:10 Wanu wa Iziraeli ndi Mayahudi.

*8:11 “Wengi wakuja kulawa malawira-juwa na maswera-juwa” ndi wanu Sawari-Mayahudi.

†8:11 Iburahima, Izaki, na Yankubu ndi wakulungwa wakulu wa rikolo ra mida ra Waebraniya au Mayahudi.

‡8:12 “Wanu wa nowo ufalume‑wo” mana ake Mayahudi.

§8:17 Ona Izaya 53:4.

*8:20 Insa Almasihi akiramba mwanyewe mara nyingi zawenye akiritula zina ra “Binadamu wa Binguni”. Eri zina‑ri mana ake ndi kuwa Insa katondoriwa na Mwenyezimungu kutenda kazi yakwakikisha ufalume wa Mwenyezimungu. Ona Daniyeli 7:13-14.

†8:21 Mana ake: akilebela ekare naye wawaye mpaka afwe anzike. Ikisa anfulate tena Insa.

‡8:22 Epa “wafwi” mana ake ndi wanu wári hai fala sawasaka kunfulata Insa.

§8:22 Mana ake: Bora ndi kunfulata Insa Almasihi koliko kwikala na jamaa.

*8:28 Kumakaburi ka wákilawa wanawalume ware ákiwa majonga makulu.

†8:29 “Wakati saunafika” mana ake sainamba kufika suku ya Kiyama.

© 2013 WBT